
Munkavállalói elégedettség a vezetői érzelmi intelligencia tükrében

Munkavállalói elégedettség a vezetői érzelmi intelligencia tükrében

Pályamunkám elsősorban a munkahelyi elégedettség és az érzelmi intelligencia témáját járja körül. A munkahelyi közeg miatt fontosnak tartottam a vezetésre és a vezetői érzelmi intelligenciára is kitérni, valamint azokat a tényezőket is bemutatni, melyek a munkahelyi elégedettségben játszanak központi szerepet. A definíciók és különböző elméletek bemutatásához többek között olyan hozzáértő szaktekintélyek munkáit dolgoztam fel, mint Daniel Goleman, John D. Mayer, illetve Csíkszentmihályi Mihály.
A dolgozat célja, hogy a témához kapcsolódó fogalmak megismerése után vizsgálja a munkahelyi elégedettség, a vezetés és az érzelmi intelligencia közötti kapcsolatokat. Ehhez a kutatáshoz online kérdőíves módszert alkalmaztam, melynek nem jelöltem ki előre célcsoportot, csupán azt a kikötést tettem, hogy a válaszadók rendelkezzenek munkahellyel. Így különböző korosztályú, végzettségű és munkakörű alanyokat sikerült megszólítanom. A pályamunka második fele tárgyalja a kutatási eredmények bemutatását, melyből kiderülnek az általam felállított hipotézisek bizonyításai is.
A dolgozat megírásának befejezésekor arra a következtetésre jutottam, hogy van összefüggés a munkahelyi elégedettség és a vezetői stílus között, illetve azt is kijelenthető, hogy az érzelmi intelligencia fontossága egyre nagyobb hangsúlyt kap napjainkban.



